नेपालले मलेसियामा खेल्ने
नेपाली महिला क्रिकेट टोलीले मलेसियामा हुने चार राष्ट्रसम्मिलित ट्वान्टी–२० अन्तर्राष्ट्रिय क्रिकेट प्रतियोगितामा भाग लिने भएको छ । प्रतियोगितामा नेपालसहित आयोजक मलेसिया, हङकङ र कुवेतले प्रतिस्पर्धा गर्नेछन् ।
काठमाडौँ — नेपाली महिला क्रिकेट टोलीले मलेसियामा हुने चार राष्ट्रसम्मिलित ट्वान्टी–२० अन्तर्राष्ट्रिय क्रिकेट प्रतियोगितामा भाग लिने भएको छ । प्रतियोगितामा नेपालसहित आयोजक मलेसिया, हङकङ र कुवेतले प्रतिस्पर्धा गर्नेछन् ।अगस्ट २२ देखि २६ सम्म हुने प्रतियोगिताका सबै खेल क्वालालम्पुरस्थित बायुमास ओभलमा हुनेछ । नेपालले अगस्ट २२ मा हङकङ, २३ मा कुवेत र अगस्ट २५ मा मलेसियासँग खेल्ने छ । राउन्ड रोबिन लिगका आधारमा हुने प्रतियोगिताको शीर्ष दुई टोलीले फाइनल खेल्नेछ भने पुछारको दुई टोलीले तेस्रो स्थानका लागि प्लेअफ खेल्नेछ ।नेपाल तयारीका क्रममा अगस्ट १७ मै मलेसिया जाने भएको नेपाल क्रिकेट संघका कोषाध्यक्ष रोशन सिंहले बताए । यो प्रतियोगिता मलेसियामै अगस्ट २९ सुरु हुने महिला ट्वान्टी–२० विश्वकपको एसिया छनोटको तयारीको रूपमा हुनेछ । मलेसिया र नेपालसहित ट्वान्टी–२० विश्वकपको एसिया छनोटमा यूएई, कतार, भुटान र बहराइनले प्रतिस्पर्धा गर्दैछन् ।राउन्ड रोबिनका आधारमा हुने ट्वान्टी–२० विश्वकपको एसिया छनोटमा नेपालले अगस्ट २९ मा मलेसिया, सेप्टेम्बर १ मा बहराइन, ३ मा भुटान, ४ मा कतार र ६ मा यूएईसँग खेल्ने छ । प्रतियोगिताको शीर्ष २ टोली विश्वकप छनोटमा पुग्ने छ । नेपालले यसअघि नै रुबिना क्षेत्रीको कप्तानीमा १४ सदस्यीय टोली घोषणा गरिसकेको छ । छनोट भएका अन्य खेलाडीमा सीता रानामगर, इन्दु बर्मा, विन्दु रावल, कविता कुँवर, कविता जोशी, पुनम महतो, सम्झना खड्का, ईश्वरी विष्ट, काजोल श्रेष्ठ, रुवि पोदार, अप्सरी बेगम, अस्मिना कर्माचार्य र खुशी डंगोल छन् ।